b'\n_START_ARTICLE_\nErik Gustafsson (j\xc3\xa4\xc3\xa4kiekkoilija, 1992)\n_START_SECTION_\nSeuraura\n_START_PARAGRAPH_\nGustafsson on Nyn\xc3\xa4shamns IF:n kasvatti. H\xc3\xa4n pelasi kuitenkin my\xc3\xb6hemm\xc3\xa4t juniorivuotensa Djurg\xc3\xa5rdens IF:ss\xc3\xa4, jossa Gustafsson voitti J18 Allsvenskanin hopeaa vuonna 2010 ja J20 SuperElitin pronssia vuonna 2011. J\xc3\xa4lkimm\xc3\xa4isen\xc3\xa4 mainitulla kaudella 2010\xe2\x80\x932011 Gustafsson sijoittui tehoilla 2+21=23 koko sarjan puolustajien pistep\xc3\xb6rssiss\xc3\xa4 yhdeks\xc3\xa4nneksi S\xc3\xb6dert\xc3\xa4lje SK:n Viktor L\xc3\xb6\xc3\xb6vin kanssa. SuperElitin j\xc3\xa4\xc3\xa4hyp\xc3\xb6rssiss\xc3\xa4 h\xc3\xa4n sijoittui viidenneksi 104 minuutillaan._NEWLINE_Kaudella 2011\xe2\x80\x932012 Gustafsson debytoi Djurg\xc3\xa5rdenin Elitserien-joukkueessa, jossa h\xc3\xa4nen tulokaskautensa toi 41 runkosarjaottelussa tehot 3+4=7 sek\xc3\xa4 kymmeness\xc3\xa4 Kvalserien-ottelussa yhden sy\xc3\xb6tt\xc3\xb6pisteen. Gustafsson teki Elitserien-debyyttins\xc3\xa4 kauden avauskierroksella 5. syyskuuta 2011 HV71:t\xc3\xa4 vastaan ja h\xc3\xa4nen ensimm\xc3\xa4inen maalinsa sarjassa syntyi 26. joulukuuta 2011 Link\xc3\xb6pings HC:n Fredrik Norrenan taakse. Djurg\xc3\xa5rden putosi kauden p\xc3\xa4\xc3\xa4tteeksi sarjatasoa alemmas HockeyAllsvenskaniin._NEWLINE_Edmonton Oilers varasi Gustafssonin nelj\xc3\xa4nnell\xc3\xa4 kierroksella 93. pelaajana NHL:n varaustilausuudessa 2012. H\xc3\xa4n jatkoi kaudella 2012\xe2\x80\x932013 pelej\xc3\xa4\xc3\xa4n Allsvenskaniin pudonneessa Djurg\xc3\xa5rdenissa, jonka tehokkain puolustaja Gustafsson oli tehoilla 7+16=23. H\xc3\xa4n sijoittui sarjan puolustajien pistep\xc3\xb6rssiss\xc3\xa4 yhdeks\xc3\xa4nneksi. Gustafsson palasi kaudeksi 2013\xe2\x80\x932014 Ruotsin korkeimmalle sarjatasolle ja siirtyi kaksivuotisella sopimuksella Fr\xc3\xb6lunda HC:n riveihin. H\xc3\xa4nen tulokaskautensa toi 50 runkosarjaottelussa tehot 2+18=20. Marraskuussa 2014 Gustafssonin sopimusta jatkettiin kolmella vuodella kev\xc3\xa4\xc3\xa4seen 2018 saakka._NEWLINE_Kaudella 2014\xe2\x80\x932015 Gustafsson oli Fr\xc3\xb6lundan tehokkain puolustaja tehoilla 4+25=29, joilla h\xc3\xa4n jakoi koko SHL:n puolustajien pistep\xc3\xb6rssin viidennen sijan Lule\xc3\xa5 HF:n Kristian N\xc3\xa4kyv\xc3\xa4n kanssa. Gustafsson voitti my\xc3\xb6s Mestarien liigan puolustajien piste-, maali- ja sy\xc3\xb6tt\xc3\xb6p\xc3\xb6rssin tehoilla 6+13=19, joilla h\xc3\xa4n sijoittui koko liigan pistep\xc3\xb6rssiss\xc3\xa4 kolmanneksi edell\xc3\xa4\xc3\xa4n vain joukkuetoverit Mathis Olimb ja Andreas Johnson. Gustafsson oli ehdolla CHL:n parhaaksi pelaajaksi eli Nordicbet MVP Trophyn voittajaksi. Palkinnon vei lopulta Gustafssonin joukkuetoveri Mathis Olimb._NEWLINE_Gustafsson ei miss\xc3\xa4\xc3\xa4n vaiheessa tehnyt NHL-sopimusta h\xc3\xa4net varanneen Edmonton Oilersin kanssa. Gustafsson tekikin Oilers-varauksen umpeuduttua kaksivuotisen tulokassopimuksen Chicago Blackhawksin kanssa huhtikuussa 2015. H\xc3\xa4n aloitti kauden 2015\xe2\x80\x932016 AHL-joukkue Rockford IceHogsin vahvuudessa. Gustafsson debytoi Blackhawksin NHL-joukkueessa 30. lokakuuta 2015 vieraissa Minnesota Wildia vastaan. H\xc3\xa4n sai ottelussa j\xc3\xa4\xc3\xa4aikaa 12.17 minuuttia. Gustafsson sai my\xc3\xb6s sy\xc3\xb6tt\xc3\xb6pisteen Artjom Anisimovin tekem\xc3\xa4\xc3\xa4n maaliin. H\xc3\xa4n pelasi lopulta suurimman osan kaudestaan NHL:n puolelle tehden 41 runkosarjaottelussa 14 sy\xc3\xb6tt\xc3\xb6pistett\xc3\xa4 ja viidess\xc3\xa4 playoff-ottelussa yhden sy\xc3\xb6tt\xc3\xb6pisteen. AHL:ss\xc3\xa4 otteluita kertyi 27._NEWLINE_Kaudella 2018-19 Gustafsson saalisti 79 runkosarjaottelussa 17 maalia ja antoi 43 maaliin johtanutta sy\xc3\xb6tt\xc3\xb6\xc3\xa4.\n_START_SECTION_\nMuuta\n_START_PARAGRAPH_\nGustafssonin pikkuveli Glenn on debytoinut \xc3\x96rebro HK:n SHL-joukkueessa. Erikin isoveli Joakim on pelannut my\xc3\xb6s j\xc3\xa4\xc3\xa4kiekkoa.'